Nos Othes, pallatins de Borgoine et sires de Salins, façons sauors à touz ces qui verront et ouiront ces présentes lestres que nos auons donez et outroiez pour nos et pour les noz présenz et auenir permanablement, per donz fait hentre les vis, nostre for de Changins assis delez la maisons qui fut Perrenet de Changins, et nos ne autre ne puet ne doit faire for a Chaingins furs que celuy [q]ue heut la baroiche. Ce est assauors pour ceu que cil de la paroche l’on voilluz et acordez more à nos moullins assi come cil de Arbois. Ce est assauors le quartal de bled pour trois deniers et vne maille de monée corant en Borgoine et par telle condicions que cil qui tenront pour nos ne ou nous de nos, les dit molins, et lidit monniers, doiuent ès proudomes porter le blez a mollins et la farine ès estal pour les dit trois deniers et la maille et sent nulle autre seruitute que que elle soit apalée. Et pour ce auons ledit four donez ès proudomes, clers et laus, et promis par nostre foy donée pour nos et pour les nos présens et auenirs totes ces couenences tenir, sent nulle tençon ès dit prodomes. Et si ensi estoit que n[o]s lour bresesons, nos uolons et outroions que il puissent modre lay où il voiront ansi comme deuant ces couenances il moilloient. Et pour ce que ce soit estauble à touz iours mais, nos dit Othes, cuens, par la mein Huguenins dit Bochet et de maistre Auber cler, auons fait mattre nostre scel et le scel de religieux home frères Hugue de Rossières en ces présentes lettres, douquel l’on huse en nostre ville d’Arbois, et de nostre amez clers monsseigneur Girar, curé de Cramans. Faites et donées à Rossières l’am mil et deux cent et octante et trois le moy de may.